**Chhattisgarhin osavaltiovaaleissa 2018** valittiin 90 lainsäätäjää Intian Chhattisgarhin osavaltioparlamenttiin. Vaalit järjestettiin kahdessa osassa. Ensimmäisellä äänestyskerralla 12. marraskuuta äänesti 18 vaalipiiriä, jotka sijaitsivat naxaliittien vaikutusalueella. Loput 72 vaalipiiriä äänesti 20. marraskuuta toisella äänestyskerralla. Vaalien osapuolet olivat Intian kansanpuolue (BJP), kongressipuolue ja entisen osavaltiopääministeri Ajit Jogin johtaman Chhattisgarh Janata Congressin vaaliliitto Bahujan Samaj Partyn ja Intian kommunistisen puolueen kanssa.

Taustaa
-------

Vuonna 2000 perustetulla Chhattisgarhin osavaltiolla oli ennen vaaleja ollut vain kaksi pääministeriä. Heistä ensimmäinen oli kongressipuoluetta edustanut Ajit Jogi (2000–2003) ja toinen BJP:n Raman Singh, joka oli johtanut osavaltiota 15 vuotta. Chhattisgarh oli köyhä ja maatalousvaltainen osavaltio, jossa lähes 48 prosenttia väestöstä eli köyhyysrajan alapuolella. Maanviljelijöiden osuus osavaltion väestöstä oli noin 70 prosenttia. Alueella oli myös pitkä historia äärivasemmistolaistoa edustavien maolaisterroristien, naxaliittien, kanssa. Naxaliitit olivat häirinneet osavaltion jokaista edeltänyttä vaalipäivää. Edellisten vuoden 2013 osavaltiovaalien alla maolaississit tekivät terrori-iskun kongressipuolueen saattuetta vastaan. Iskussa kuoli 27 henkeä, joista useat kuuluivat kongressipuolueen johtoon.

Naxaliittien vaikutuspiiriin sisältyvällä Bastarin alueella jaettiin ennen vuoden 2018 vaaleja tiedotteita, joissa kehotettiin boikotoimaan vaaleja. Tiedotteissa kyseenalaistettiin vaalien oikeutus, kehotettiin boikotoimaan "korporatiivista ja hindufasistista" Intian kansanpuoluetta sekä osallistumaan kansannousuun. Maolaiset uhkailivat leikkaavansa vaaleissa äänestäviltä sormet irti. Toisin kuin vuoden 2013 vaaleissa naxaliitit eivät tällä kertaa onnistuneet tekemään suuria iskuja. Turvallisuusjoukot onnistuivat ottamaan haltuunsa useita naxaliittien valmistamia räjähteitä.

Vaalit
------

Vaalien ensimmäisellä äänestyskerralla 12. marraskuuta äänestivät, kahdeksassa naxaliittien vaikutuksen alaisessa piirikunnassa sijaitsevat, 18 vaalipiiriä. Ensimmäisen äänestyskerran vaalipiireihin sisältyivät Antagarhin, Bhanupratappurin, Kankerin, Kondagaonin, Narayanpurin, Bastarin, Jagdalpurin, Keshkalin, Chitrakotin, Dantewadan, Bijapurin, Kontan, Khairagarhin, Dongargarhin, Rajnandgaonin, Dongargaonin, Khujjin ja Mohla-Manpurin vaalipiirit. Ehdokkaita ensimmäisellä äänestyskerralla oli 190. Ensimmäistä äänestyskierrosta varten kutsuttiin avustamaan yli 100 000 turvajoukkoihin kuuluvaa henkilöstöä. Turvajoukkojen ja naxaliittien välillä tapahtui pienimuotoisia yhteenottoja. Äänestysaktiivisuus oli 70 prosentin paikkeilla.

Toisella äänestyskerralla 20. marraskuuta äänestivät loput 72 vaalipiiriä. Ehdokkaita oli 1079. Molempien kierrosten äänestysaktiivisuus oli yhteensä 76,35 prosenttia. Vaalien voittajaksi selviytyi kongressipuolue, joka voitti 68 vaalipiirissä. Intian kansanpuolue sai vain 15 vaalipiiriä ja Ajit Jogin Chhattisgarh Janata Congress viisi. Jogin liittolainen Bahujan Samaj Party voitti kahdessa vaalipiirissä. BJP:n entisistä osavaltioministereistä kahdeksan kolmestatoista menettivät paikkansa.

Lähteet
-------

1. ↑  Chhattisgarh Assembly Elections 2018: Congress racing ahead; 10 things you need to know *Indian Express*.  11.12.2018. Viitattu 25.5.2020.
2. ↑  Chhattisgarh elections: Maoist threat, farmers' plight, lack of road connectivity among key poll issues in focus *Firstpost*.  9.11.2018. Viitattu 25.5.2020.
3. ↑  Maoist attacks in Dantewada reminiscent of Darbha Valley strike that killed Congress leaders, highlights threat Left-Wing Extremists pose during polls *Firstpost*.  10.11.2018. Viitattu 25.5.2020.
4. ↑  Singh, Dalip: Naxals issue threats, tell tribals to boycott BJP as election date nears *Economic Times*.  30.10.2018. Viitattu 25.5.2020.
5. ↑  Mishra, Ritesh: Impact of Maoist attacks falls as forces gain ground ahead of Chhattisgarh assembly elections *Hindustan Times*.  10.11.2018. Viitattu 25.5.2020.
6. ↑  Chhattisgarh Election: First Phase Of Voting In Naxal-Hit Districts On 12 November; All You Need To Know *Huffington Post*.  9.11.2018. Viitattu 25.5.2020.
7. ↑  Mishra, Ritesh: Chhattisgarh elections: 70% turnout in first phase, 6 Maoists killed in two encounters *Hindustan Times*.  12.11.2018. Viitattu 25.5.2020.
8. ↑  Campaigning for Chhattisgarh second phase of polls concludes *New Indian Express*.  18.11.2018. Viitattu 25.5.2020.
9. ↑  Dip of 1.05% in voter turnout in Chhattisgarh compared to 2013: Election Commission data *Hindustan Times*.  21.11.2018. Viitattu 25.5.2020.
10. ↑  Chhattisgarh Assembly Election 2018 result: Support from SC, ST communities helped propel Congress to majority *Firstpost*.  13.12.2018. Viitattu 25.5.2020.
11. ↑  8 out of 13 BJP ministers lose in Chhattisgarh Assembly polls; ex-CM Raman Singh won by narrow margin *Firstpost*.  12.12.2018. Viitattu 25.5.2020.